Al IV-lea volum din „Dicționarul Grec-Român”, elaborat de un colectiv de profesori ai UB, a fost publicat la Editura Nemira

De curând, la Editura Nemira a apărut volumul al IV-lea (Ε) din Dicționarul Grec-Român (DGR), elaborat de profesori ai Universității din București: lect. univ. dr. Constantin Georgescu, lect. univ. dr. Simona Georgescu și conf. univ. dr. Theodor Georgescu.
Până în prezent au fost publicate următoarele volume din Dicționarul Grec-Român: Volumul I, Α (Nemira, 2015), Volumul II, Β-Γ (Nemira, 2012), Volumul III, Δ (Nemira, 2017)  și Volumul V, Ζ-Η-Θ-Ι (Nemira, 2013).
Dicționarul Grec-Român acoperă aproape o mie de ani de limbă greacă, implică cele mai importante dialecte și genuri literare și se bazează pe studierea directă a autorilor antici. Realizat cu ajutorul descoperirilor recente în materie de tehnologie a informației și proiectat pentru acces rapid și ușor, prezentul volum conține mai mult de 10 000 de leme și peste 30 000 de exemple.

Informații despre autori și dicționar

Dr. Constantin Georgescu este lector universitar de limbi clasice la Departamentul de Teologie Biblică, Istorică și Filologie din cadrul Facultății de Teologie Ortodoxă „Justinian Patriarhul” din București.
Dr. Simona Georgescu este lector universitar de lingvistică romanică la Departamentul de Limbi și Literaturi Romanice, Clasice și Neogreacă din cadrul Facultății de Limbi și Literaturi Străine.
Dr. Theodor Georgescu este conferențiar universitar de limbi clasice la Departamentul de Limbi și Literaturi Romanice, Clasice și Neogreacă din cadrul Facultății de Limbi și Literaturi Străine..

„Această lucrare, impresionantă prin conținutul de mare valoare științifică şi vastitatea materialului pe care îl oferă, răspunde necesităţii acute a culturii româneşti de a avea un dicţionar grec–român de amploarea şi importanţa celor în limbi internaţionale”, subliniază prof. univ. dr. Mariana Băluţă-Skultéty.

„Este prima lucrare de acest fel care apare în spaţiul românesc, în care studioşii din domeniul filologiei clasice au fost nevoiţi să se mulţumească, până acum, cu dicţionare elaborate pentru alte limbi”, opinează prof. univ. dr. Florica Bechet.

„Filologia clasică românească aşteaptă de multe generaţii un dicţionar fundamental grec-român, care să răspundă cerinţelor didactice şi de cercetare, în egală măsură, adresându-se, aşadar, studioşilor aflaţi pe toate treptele de abordare a textelor greceşti antice”, semnalează prof. univ. dr. Ioana Costa.

[bookmark: _GoBack]Mai multe informații despre Dicționarul Grec-Român pot fi consultate aici și pe pagina de Facebook dedicată tuturor volumelor lucrării.
